दुर्ग. दुर्ग में सोमवार को दो बैंकों के अंदर उठाईगिरी हुई। पहली घटना गंजपारा स्थित स्टेट बैंक आफ इंडिया में पैसे जमा करते समय दाल मिल के कर्मचारी के साथ हुई है तो वहीं मोहन नगर स्थित पंजाब नेशनल बैंक में भिलाई की महिला के साथ घटना हुई। दोनों घटनाओं के बीच महज दो मिनट अंतराल रहा।
उठाई गिरोह ने कुल 4.25 लाख रुपए पार कर दिये। घटना की सूचना पर पुलिस ने दोनों बैंकोंं के सीसीटीवी बरामद कर लिए है। लेकिन पुलिस के हाथ कोई अहम सुराग नहीं लगा है। इस घटनाक्रम के बाद एक बार फिर व्यवस्था की नाकामी उजागर हो गई। इससे पहले अगस्त 2015 में मोहन नगर थाना अन्तर्गत दो बैंकों में उठाईगिरी हुई थी।
पुलिस के मुताबिक भिलाई पावर हाउस निवासी केशांग आगमो पति प्रेमचंद आगमो राजेन्द्र पार्क के फुटपाथ पर ऊनी कपड़े बेचने का काम करती हैं। केशांग का बेटा हैदराबाद में इंजीनियरिंग की पढ़ाई कर रहा है। पढ़ाई के खर्च के लिए उसे उसके खाते में 45 हजार रुपए डालने थे। इसके बाद उसे होलसेल व्यापारी के खाते में 1.79 लाख रुपए डालने थे। सोमवार की दोपहर 11.15 बजे मोहन नगर स्थिति स्टेट बैंक आफ इंडिया में बेटे के खाते में 45 हजार रुपए डालने गईं थीं।
बैंक के कैशियर ने एक साथ 45 हजार रुपए डालने से मना किए, इसके बाद वह सीधे पंजाब नेशनल बैंक में होलसेल व्यापारी के खाते में पैसे डालने के लिए पहुंचीं। केशांग आगमो ने जब बैंक में पैसे चेक किए तो उसके बैग में मात्र 45 हजार रुपए बाकी के पैसे कहां चोरी हो गए इस बात की महिला को भनक तक नहीं लग पाई। महिला ने तुरंत मोहन नगर पुलिस में अपराध पंजीबद्ध कराया है।
दालमिल कर्मी के साथ उठाईगिरी
परसदा गुंडरदेही निवासी गजेन्द्र साहू पिता मानसिंह साहू दुर्ग के सुरेश खंडेलवाल की दाल मिल में काम करता है। दाल मिल के संचालक द्वारा सोमवार की सुबह गजेन्द्र को 6 लाख रुपए गंजपारा स्थित भारतीय स्टेट बैंक के खाते में डालने के लिए दिया था। गजेन्द्र सुबह 11.13 बजे बैंक काउंटर क्रमांक 6 के अंदर 500 रुपए की 12 गड्डी रख दिया था। लाइन में लगे व्यक्ति ने गजेन्द्र को बताया कि तुम्हारा नोट नीचे गिर गया है।
वह जैसे ही नीचे झुककर देखने लगा इतने में आरोपी 2.50 लाख रुपए लेकर फरार हो गया। गजेंद्र ने तुरंत इस बात की जानकारी वहां खड़े लोगों को दी। बैंक के अधिकारियों द्वारा इस बात की जानकारी कोतवाली पुलिस को दी। पुलिस ने धारा 380 के तहत अपराध दर्ज कर लिया है।
hin_Deva hin_Deva hin_Deva hin_Deva bho_Deva hin_Deva hin_Deva